Sups. Tagasi Tallinna. 29. jaanuaril toimus Von Krahlis kahel korrusel Teenage Kicks birthday. Ja selle järellainetuses oli all baaris oli 12. veebruaril üks Crampsi järgi nimetatud pidu - Teenage "Werewolf" DJ-kicks ("I Was A Teenage Werewolf"). Peale DJ-de astus seal üles ansambel Köök, mis oma ebatavalise koosseisu ja kummalise nimega tekitas paljudes rokisõprades hämmeldust. Mis siis on ansambel Köök? See on Jaan Pehk ja diskosaund, mis tuleb arvutist. Tegelikult tuleb öelda, et tegemist oli üsna omapärase ja lõbusa livega, mitte mingi küberneetilise kokakunsti saavutusega, mis oleks mõeldud ainult gurmaanidele. Lihtsalt võiks öelda, et Köök on stand-up debiilpopp, mida saab kuulata nii istudes kui ka püsti seistes. Kus sa oled, Andruuuus? jne. Evol ristis Köögi nimega "Pool Koera", mis on kah omamoodi tabav, sest Jaan Pehk on samas ka ansambel Koera frontmän. Kui nüüd endale ette kujutada poolt koera, siis ans Kööki iseloomustab minu meelest just tagumine, mitte esimene pool. Mitte haukuv, vaid see sabaliputav pool. Pescador ütles Kööki vaadates tunnustavalt, et see laulja on ehtne kommionu, tähendab siis pedofiil. Heas mõttes, ma loodan. Janno Zõbini andmetel teeb Jaan Pehk heliloomingut ka Orelipoisi nime all, mida pidid iseloomustama igati enneolematud lood ja kuuehäälne laul. Selle peale ma mürki ei võta, enne kui ise kuulnud olen.